b'\n_START_ARTICLE_\nRaamatupidamise kontoplaan\n_START_PARAGRAPH_\nRaamatupidamise kontoplaan (inglise keeles chart of accounts, saksa keeles der Kontenrahmen) on majandus\xc3\xbcksuste igap\xc3\xa4evase jooksva raamatupidamise korraldamiseks ning aruandluse l\xc3\xa4biviimiseks koostatud loend, milles tuuakse \xc3\xa4ra k\xc3\xb5ikide majandustehingute kirjendamises kasutatavate kontode loend (nimetused, numbrid, s\xc3\xbcstemaatika, reguleerimiskanded jm)._NEWLINE_Raamatupidamise kontoplaan kuulub raamatupidamise sise-eeskirjade koosseisu).\n_START_SECTION_\nRaamatupidamise kontoplaani ehitus\n_START_PARAGRAPH_\nLihtsustatult jagatakse raamatupidamise kontoplaanis kontod kaheksasse r\xc3\xbchma, mille esimene number on \xc3\xbchtlasi ka konto koodi esimeseks numbriks:_NEWLINE_1. aktivakontod, mille saldode andmetel moodustatakse bilansikirjed aktiva poolel;_NEWLINE_2. passivakontod, mille saldode andmetel moodustatakse bilansikirjed passiva poolel;_NEWLINE_3. ja 4. tulude kontod, suletakse aruandeperioodi l\xc3\xb5pul; neil kontodel ei ole j\xc3\xa4rgmisse perioodi \xc3\xbcleminevat saldot;_NEWLINE_5. ja 6. kulude kontod, suletakse aruandeperioodi l\xc3\xb5pul, neil kontodel ei ole j\xc3\xa4rgmisse perioodi \xc3\xbcleminevat saldot;_NEWLINE_7. tulude ja kulude koondkontod, millel toimub tulude ja kulude koondamine kasumiaruande koostamiseks; neil kontodel ei ole j\xc3\xa4rgmisse perioodi \xc3\xbcleminevat saldot;_NEWLINE_8. Sihtotstarbeliste kulude kontod, suletakse aruandeperioodi l\xc3\xb5pul; neil kontodel ei ole j\xc3\xa4rgmisse perioodi \xc3\xbcleminevat saldot.\n_START_SECTION_\nRaamatupidamise kontoplaani s\xc3\xa4ilitamine\n_START_PARAGRAPH_\nVastavalt kehtivas raamatupidamise seaduses (2002) s\xc3\xa4testatule on raamatupidamiskohustuslane kohustatud raamatupidamislikele dokumendisarjadele kehtestama s\xc3\xa4ilitust\xc3\xa4htajad, nende kohaselt tuleb raamatupidamise kontoplaani, raamatupidamise sise-eeskirjade koosseisus, koos koodide ja l\xc3\xbchendite kriteeriumidega s\xc3\xa4ilitada seitse aastat p\xc3\xa4rast raamatupidamise sise-eeskirja muutmist v\xc3\xb5i asendamist.'